PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/036	Bratislava 31. 5. 2007 

	Protimonopolný úrad Slovenskej republiky, odbor koncentrácií v správnom konaní číslo 0035/OK/2007 začatom dňa 7. 5. 2007 na základe návrhu podnikateľa AstraZeneca PLC so sídlom na Stanhope Gate 15, Londýn W1K 1LN, Spojené Kráľovstvo Veľkej Británie a Severného Írska, zastúpeného advokátkou JUDr. Katarínou Pecnovou so sídlom na Nám. SNP 15, 811 06 Bratislava, vo veci udelenia výnimky zo zákazu vykonávať práva a povinnosti vyplývajúce z koncentrácie spočívajúcej v získaní nepriamej kontroly podnikateľa AstraZeneca PLC so sídlom na Stanhope Gate 15, Londýn W1K 1LN, Spojené Kráľovstvo Veľkej Británie a Severného Írska, prostredníctvom spoločnosti AstraZeneca Biopharmaceuticals Inc. so sídlom Concord Pike 1800, P.O.Box 15437, Wilmington, Delaware, 19850-5437, Spojené štáty americké, nad podnikom podnikateľa Medlmmune, Inc. so sídlom One Medlmmune Way, Gaithersburg, Maryland 20878, Spojené štáty americké až do nadobudnutia právoplatnosti rozhodnutia o nej

rozhodol

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov tak, že správne konanie  z a s t a v u j e  pretože dôvod na konanie nebol daný.

Odôvodnenie:

	Dňa 7. 5. 2007 bola Protimonopolnému úradu Slovenskej republiky, odboru koncentrácií (ďalej len „úrad“), prostredníctvom právneho zástupcu JUDr. Kataríny Pecnovej so sídlom na Nám. SNP 15, 811 06 Bratislava (ďalej len „právny zástupca“), doručená listom zaevidovaným pod č. 1769/2007 žiadosť podľa § 10 ods. 16 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) o udelenie výnimky zo zákazu vykonávať práva a povinnosti vyplývajúce zo vzniku koncentrácie spočívajúcej v získaní nepriamej kontroly podnikateľa AstraZeneca PLC so sídlom na Stanhope Gate 15, Londýn W1K 1LN, Spojené Kráľovstvo Veľkej Británie a Severného Írska (ďalej len „AstreZeneca PLC“), prostredníctvom spoločnosti AstraZeneca Biopharmaceuticals Inc. so sídlom Concord Pike 1800, P.O.Box 15437, Wilmington, Delaware, 19850-5437, Spojené štáty americké (ďalej len „AstraZeneca Biopharmaceuticals Inc.“), nad podnikom podnikateľa Medlmmune, Inc. so sídlom One Medlmmune Way, Gaithersburg, Maryland 20878, Spojené štáty americké (ďalej len „Medlmmune, Inc.“), ktorá podľa AstraZeneca PLC vznikla na základe Zmluvy a plánu koncentrácie, uzatvorenej medzi Medlmmune, Inc.AstraZeneca PLC a AstraZeneca Biopharmaceuticals Inc. dňa 22. apríla 2007 (ďalej len „Zmluva“).

	Na základe predmetnej žiadosti dňa 7. 5. 2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. SK 0035/OK/2007 vo veci udelenia výnimky podľa § 10 ods. 16 zákona, o čom úrad listom č. 1795/PMÚ SR/2007 zo dňa 9. 5. 2007 prostredníctvom právneho zástupcu oboznámil podnikateľa AstraZeneca PLC.

Listom právneho zástupcu, zaevidovaným na úrade dňa 18. 5. 2007 pod číslom 1914/2007, bolo úradu doručené odvodené splnomocnenie pre advokátsku koncipientku Mgr. Petru Novotnú.

Predmetom žiadosti o udelenie výnimky podľa § 10 ods. 16 zákona je, aby spoločnosť AstraZeneca PLC bola oprávnená platne zavŕšiť proces ponuky na odkúpenie všetkých kmeňových akcií spoločnosti Medlmmune, Inc. (ďalej len „Ponuka“), ktorú spoločnosť AstraZeneca Biopharmaceuticals Inc. na základe Zmluvy zahájila dňa 3. mája 2007, pričom lehota na prijatie Ponuky akcionármi uplynie 31. mája 2007, aby mohla nadobudnúť akcie akcionárov, zaplatiť akcionárom kúpnu cenu za akcie a vykonať všetky nevyhnutné registrácie a ďalšie úkony potrebné podľa práva štátu Delaware na platné nadobudnutie akcií.

Vychádzajúc zo skutočnosti že správne konanie vo veci koncentrácie podnikateľov AstraZeneca PLC a Medlmmune, Inc., ktorá bola úradu oznámená listom zaevidovaným dňa 4. 5. 2007 pod číslom 1761/2007, bolo rozhodnutím číslo 2007/ZK/3/1/035 zo dňa 30. 5. 2007 zastavené, pretože uzavretím Zmluvy nedošlo k naplneniu skutkovej podstaty § 9 ods. 1 zákona,a toto rozhodnutie nadobudlo dňa 30. 5. 2007 právoplatnosť, úrad dospel k záveru, že žiadosť o udelenie výnimky zo zákazu vykonávať práva a povinnosti vyplývajúce zo vzniku koncentrácie podľa § 10 ods. 16 zákona je v danom prípade neopodstatnená a preto rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Petra Novotná
advokátska koncipientka
Námestie SNP 15
811 06 Bratislava